SKRIFTLIG FORESPØRGSEL E-3623/02

af Helmut Kuhne (PSE) til Kommissionen

(16. december 2002)

Om: Mulig uretfærdig anvendelse af EU-bevillinger i Portugal

I et brev fra en EU-borger er jeg blevet gjort opmærksom på et tilfælde, hvor EU-bevillinger tilsyneladende er blevet misbrugt. Det drejer sig i den forbindelse om golf-feriestedet Quinta da Marínha i Cascais, der tilsyneladende drives af et firma ved navn Six-Investimentos Turisticos S.A.

Ifølge brevet har dette firma uden grund fået bevillinger fra EU for bl.a. at finansiere opførelsen af et meget stort hotel. I den forbindelse påstås det også, at firmaet i forbindelse med anvendelse af EU-bevillingerne har tilsidesat de bestemmelser, der skulle overholdes i forbindelse med videre uddannelse af personalet i Quinta da Marínha.

Desuden anklages dette firma også for at have ført en politik med udelukkelse af konsekutive halvårs- og helårskontrakter med personalet og i praksis med parallelle aftaler under et nyt firmas navn, for at firmaet i tilfælde af afskedigelse ikke skulle finansiere en økonomisk kompensation, hvilket ville være tilfældet, såfremt arbejdstagere ikke var beskæftiget i firmaet længere end et år.

Kan Kommissionen bekræfte, at strukturfondsbevillinger rent faktisk er anvendt til dette projekt og til dette firma?

I bekræftende fald, kan Kommissionen forklare, på hvilket grundlag de lokale myndigheder har vurderet dette projekt som værende støtteberettiget, og om myndighederne var indforstået hermed?

Har Kommissionen i forbindelse med anklagerne om tilsidesættelse af beskyttelsesbestemmelser midler til rådighed med henblik på direkte eller indirekte at sanktionere mod denne adfærd fra firmaers side?

Svar afgivet på Kommissionens vegne af Michel Barnier

(4. februar 2003)

Det ærede medlems spørgsmål henviser til mulige uregelmæssigheder i forbindelse med investeringer i et turistprojekt i Portugal, der blev medfinansieret af strukturfondene.

Den støtte, der blev bevilget til det pågældende projekt, var omfattet af en støtteordning, som Kommissionen godkendte (SIFIT et støttesystem for turisme). Støtten blev tildelt under et operationelt program inden for EF-støtteramme II for Portugal med titlen: Det operationelle program for modernisering af den økonomiske struktur. I overensstemmelse med nærhedsprincippet udvalgte de portugisiske myndigheder selv de projekter, der skulle medfinansieres.

De portugisiske myndigheder har givet Kommissionen følgende oplysninger:

- det pågældende projekt vedrører opførelsen af et firestjernet hotel i Quinta da Marínha i Lisbonne/Cascais-regionen

- støttemodtageren er selskabet Guia Sociedade de Construções e Turismo. Ifølge kontrakten, der blev indgået den 31. marts 1999 af l'Instituto para o Fundo de Turismo og selskabet, blev støtten bevilget i form af et tilskud, der skal tilbagebetales, på 1 999 191,59 EUR. De samlede investeringer var på 15 350 141,15 EUR

- i forbindelse med en materiel kontrol, der blev udført på stedet den 10. april 2000, konstaterede de portugisiske myndigheder, at projektet var afsluttet.

De projekter, der finansieres gennem strukturfondene, skal opfylde kravene i EU-lovgivningen.

Det er op til de portugisiske myndigheder eller den portugisiske kompetente retsinstans at afgøre, hvorvidt loven om arbejdstagernes rettigheder overholdes.